
Бүген Татарстан Республикасы Президенты Рөстәм Миңнеханов Алабуга районына эш сәфәре кысаларында «Вятский берег» боланнар үстерү хуҗалыгында булды. Президент хайваннарны асрау шартлары һәм туристларны җәлеп итү планнары белән танышты.

Боланчылык комплексын булдыру проекты 2020 елда старт алды. Вольерлар төзелде, азык базасы әзерләнде. 160 токымлы боланнан торган беренче партия Калининградтан декабрь аенда килгән. Бүгенге көндә терлекләр санын 479 башка җиткергәннәр. Боланнардан тыш, биредә таплы боланнар һәм нәфис боланнар яши. Планда - киләсе елга кадәр терлекләр санын 1000 башка кадәр арттыру.

Татарстан Республикасы Президентына боланнарны асрау вольерларын күрсәттеләр, шулай ук терлекләр баш санын сортировкалау, үлчәү, вакцинацияләү һ. б. үз эченә алган хезмәт күрсәтү системасы белән таныштырдылар.

«Вятский берег» комплексы директоры Гөлнира Пестерникова якын киләчәктә хуҗалык базасында туристик кластерны үстерү планлаштырыла, дип сөйләде. «Без табигый парк булдырырга һәм анда таплы боланнарны чыгарырга телибез, чөнки алар табигатьтә яхшырак ассимиляцияләнә. Туристлар өчен барлык шартлар да тудырылачак. Кешеләр бирегә гаиләләре белән килә һәм аларның табигый мохитендә хайваннарны карый алачак", - дип билгеләп үтте ул.

Президентка шулай ук киләчәктә боланнарны чиплау башлаячаклар, дип хәбәр иттеләр. Электрон биркада хайваннар турында бөтен мәгълүмат: яше, авырлыгы, прививкалары турында мәгълүматлар булачак.
Рөстәм Миңнеханов Алабуга районында боланнар үстерү хуҗалыгында булды